钦定古今图书集成/历象汇编/乾象典/第088卷 > 性理会通 > 《为百寮贺雪表》前人
## 钦定古今图书集成/历象汇编/乾象典/第088卷 > 性理会通 > 《为百寮贺雪表》前人

臣某等言：“臣闻至道充被，而冲和感发；元化沉潜，而
祥物昭应。伏惟皇帝陛下合德天地，齐光日月，陶正
气之氤氲，降元符之肹蚃。用能经纬六合，驱驭百灵，
垂旒法宫，而品物清宴。”〈疑作晏〉揆，景中土而风雨休。若
三元肇革，九阳初动，撞黄锺而布气，顺元冥而率职。
曾阴候律，丰泽顺时。荟蔚方兴，起太山之肤寸；参差
荐委，自平地而盈尺。铜街皓其如素，金堤纷其遂满。
萦楼栖槛，凝璧台之九重；落絮飘花，似芳林之二月。
或者洛神呈象，来舞帝宫，故亦海骑相趋，下朝仙阙，
东皋欢而望岁，《南史》庆而书祥。万宝登秋，居然可咏；
双铜叶唱，即事非遥。自非睿感通微，乾心辅德，何以
降神灵之滋液，发兆庶之欢庆。臣等恭承元造，沐浴
太和，欣圣泽之滂沛，对天休而踊跃。无任凫藻之至，
谨诣朝堂，奉表称贺以闻。